Omkring klokken 15 fredag eftermiddag modtog politiet en bombetrussel mod Odense Banegård, der betyder, at al togtrafik er indstillet.

Det bekræfter både politiet og DSB overfor DR Nyheder

Læs også : Juletrafikken er skudt i gang: Fredag er årets største rejsedag for DSB

- Politiet har bedt os om at holde stille med alle tog, så det er situationen i øjeblikket, siger DSB's informationschef Tony Bispeskov.

Ritzau skriver desuden, at politiet går ind med bombehunde og opfordrer folk til at holde sig væk.

Fyns Politi skriver på Twitter, at der er spærret for trafik i en radius på 200 meter fra banegården.

Rammer travl rejsedag

Umiddelbart får det store konsekvenser for trafikken. Dagen i dag er den allertravleste rejsedag for DSB på hele året.

- Det sætter en prop i juletrafikken, fordi al tværgående trafik passerer Odense. Derfor kommer det til at give en masse forsinkelser og aflysninger, siger Tony Bispeskov.

Læs også : GRAFIK Se hvor bombetruslerne rammer i Danmark

Han opfordrer folk til at holde et skarpt øje med DSB's hjemmeside, som løbende vil blive opdateret.

DSB indsætter busser mellem Fredericia og Nyborg.